दिपावली अन्तरगत आज लक्ष्मीपुजा धुमधामका साथ मनाईदै छ । बजारमा सर्बसाधारणको किनमेलको लागी भिड लागेको छ । बिषेशगरी मिठाई ,पुजा समाग्री ,तिहारमा प्रयोग गर्ने झिलमिला बत्ती किन्नका लागी सर्बसाधारणको भिड लागेको हो अत्तरिया बजारमा बिगतका बर्षको तुलनामा यो बर्ष स्थानियको भिड बढी देखिएको छ ।
बेलुका पख मूलद्वारदेखि लक्ष्मी स्थापना गर्ने कोठासम्म रातोमाटोले पोतेर चामलको पीठो र अबिरले लक्ष्मीको पैताला बनाई केराको सुत्लामा बत्ती बाल्ने चलन छ । गृहिणीहरु साँझ दीपावली गरिसकेपछि लक्ष्मी थापेर गरगहना, पैसा, धान, चामल, फलफूल, रोटी र फूलमाला चढाई लक्ष्मीको मूर्ति वा तस्वीरमा पूजा गर्दछन् ।
लक्ष्मीपूजाका दिन लक्ष्मीको प्रतीक मानी छोरीको पूजा गर्ने चलन छ । लक्ष्मीपूजा गरेपछि त्यस दिन आफूसँग भएको पैसा वा अरु चल अचल सम्पत्ति बाहिर पठाए लक्ष्मी बाहिर जान्छिन् भन्ने धार्मिक मान्यता छ । आजै गाई तिहारपनि भएकाले घरघरमा लक्ष्मीको प्रतीक मानिने गाईको पूजा गरिएको छ । सत्ययुगमा वामन अवतार भगवान् विष्णुले तीन पाउ भूमि माग्दा दानवराज बीलले भगवान्लाई सन्तुष्ट पारी दानवीरको अनुपम उदाहरण प्रस्तुत गर्दै जुन घरमा यमपञ्चकमा दीपावली गरिन्छ, त्यहाँ लक्ष्मीले सदा बास गरुन् भन्ने वर मागेकाले त्यस दिनदेखि लक्ष्मीपूजाको महिमा सुरु भएको धार्मिक विश्वास रहेको छ ।